Mariann Fischer Boel (V), 2004-06-01:
Jeg vil godt takke ordførerne for Socialdemokraterne, Socialistisk Folkeparti og Det Radikale Venstre for den positive indstilling de mødte op med til forhandlingerne.
De forhandlinger, vi har haft, har været præget af realisme og den ansvarlighed, der skal til, når vi står i den situation, at gmo banker på døren.
Så vil jeg godt, som jeg også sagde ved førstebehandlingen, prøve at få debatten kørt ind på det rigtige spor.
Der er nogle ordførere, der har prøvet at tegne et billede af, at lovforslaget handler om for eller imod gmo, men de ved forhåbentlig godt, at det slet ikke er tilfældet.
De ved forhåbentlig også, at nogle af de lande, de prøver at tegne skrækscenarier af, bl.a. Canada, ville have været lykkelige, hvis de havde været i den situation, vi har i Danmark i dag, hvor vi har nogle værktøjer, som kan hindre spredningen af gmo'er til økologiske eller konventionelle produkter.
For mig har det aldrig været et spørgsmål om, hvorvidt vi skulle have regler for sameksistens, men hvordan vi kunne lave nogle regler, der var til gavn for både forbrugerne og producenterne, og jeg vil gerne takke de organisationer, som har kvitteret positivt for det forlig, vi er nået frem til.
For mig har det været helt afgørende, at de beslutninger, vi traf, blev til på et fagligt, sagligt og solidt grundlag og vel at mærke et grundlag, som blev til i åbenhed og i dialog med alle relevante interessenter.
Det var udgangspunktet, og det synes jeg er lykkedes utrolig godt.
Nogle af ordførerne har skitseret hele forløbet, så det vil jeg ikke trætte Folketinget med, men bare sige, at der har været en strøm af viden på området.
Ny viden er hele tiden dukket op, i hele forløbet er alle udkast til rapporter oversendt til Folketinget, og vi har haft den lykke og været
så heldige, at vi har haft lejlighed til at svare på ca. 200 spørgsmål, der er stillet af Folketinget om gmo og om sameksistens under hele forløbet, så jeg tør godt sige, at regeringen har lagt kortene på bordet.
Der har været fuld åbenhed.
Der er faktisk tale om et lovforberedende arbejde, der har været i gang i 2 år, så enhver tale om hastværk synes jeg virker som et noget søgt argument fra de ordførere, der har brugt det.
Jeg vil i øvrigt godt sige, at de 2 år synes jeg har været brugt utrolig godt og utrolig konstruktivt.
Jeg kan godt forstå, hvis der er nogle, der er blevet forpustede af at skulle sætte sig ind i alt det nye stof, og det lader til, at bl.a. hr. Keld Albrechtsen og hr. Jørn Dohrmann ikke rigtig har fået vejret endnu.
Men det er jo prisen for åbenhed, og det er en pris, som jeg mener det afgjort er værd at betale, for nu har vi fået faste og helt konkrete regler, som er blevet til i fuld åbenhed og på et fagligt solidt grundlag. Så vil jeg godt understrege, som i hvert fald hr. Nicolai Wammen har været inde på, at arbejdet jo ikke stopper her.
Vi skal have nogle europæiske regler for sameksistens, og det er klart, at det vil regeringen fortsat arbejde for.
I den forbindelse synes jeg, at vi med den danske model har styrket vores forhandlingsposition i Europa, fordi vi er gået foran med et utrolig godt eksempel.
Der bliver holdt øje med os, og når jeg siger »holdt øje med«, er det i en afgjort positiv betydning.
Andre følger med i, hvad vi gør.
Så har jeg bare en enkelt bemærkning til hr. Keld
Albrechtsen, der siger, at de ændringer, som et flertal her i Folketinget er blevet enige om, ikke er vidtgående nok.
Sagen er nok den, at de aldrig ville være vidtgående nok efter Enhedslistens mening.
Det, det handler om for Enhedslisten, er et ideologisk korstog, og så er alt det, videnskaben lægger på bordet, fuldstændig uinteressant i den forbindelse, for det er slet ikke det, det handler om.
Endnu en gang tak til forligspartiernes ordførere for et godt og konstruktivt samarbejde, som jeg synes har været vigtigt på et så afgørende område.